৫. মুনয়াতু বানী খাছীব : মিসরের আসইঊত প্রদেশের উত্তরে মুনয়াতু বানী খাছীব (বর্তমানে আল-মিনয়া নামে পরিচিত) নামক স্থানে ইমাম কুরতুবী স্থায়ীভাবে বসবাস করেন এবং এখানেই মৃত্যুবরণ করেন। তাঁর প্রিয় শিক্ষক আবুল হাসান আলী বিন হিবাতুল্লাহ লাখমী ওরফে ইবনুল জুম্মাইযীর (৫৫৯-৬৪৯/১২৫১ খ্রিঃ) সাহচর্য লাভের জন্য তিনি এখানে থিতু হন। দাঊদী[50] ও সুয়ূত্বী[51] তাঁকে ইমাম কুরতুবীর শিক্ষকদের মধ্যে গণ্য করেছেন। যেমন কুরতুবী বলেন,…أنبأناه الشيخ الفقيه الإمام مفتي الأنام أبو الحسن علي بن هبة الله الشافعي بمنية بني خصيب على ظهر النيل- ‘শায়খ ফকীহ ইমাম জগদ্বাসীর মুফতী আবুল হাসান আলী বিন হিবাতুল্লাহ শাফেঈ মিসরের মুনয়াতু বানী খাছীবে আমাদের নিকট এই হাদীছটি বর্ণনা করেছেন’।[52] তিনি তাঁর কাছ থেকে ইলমে হাদীছ, নাহু, কিরাআত ও ফিক্বহ-এর জ্ঞান হাছিল করেন।[53]